
Αρ. Πρωτ.      8234

Προς 

1. Υπουργείο Εμπορικής Ναυτιλίας

Γραφείο Υπουργού 

2. Υπουργείο Αιγαίου

Γραφείο Υπουργού

Θέμα :  Διακοπή δρομολογίων του Ε/Γ Ο/Γ «ΠΑΝΑΓΙΑ ΤΗΝΟΥ» και ενδοεπικοινωνία.

Κύριοι,

Με την παρούσα επιστολή μας θέλουμε να σας επισημάνουμε το τεράστιο πρόβλημα που έχει δημιουργηθεί από τη διακοπή δρομολογίων του πλοίου «ΠΑΝΑΓΙΑ ΤΗΝΟΥ»,  το οποίο εκτελεί τις προσεγγίσεις στις άγονες γραμμές των Κυκλάδων.

Ο επιχειρηματικός κόσμος του νομού μας, τον οποίο εκπροσωπούμε, επωμίζεται το δυσβάσταχτο βάρος των συνεπειών της διακοπής των συγκεκριμένων δρομολογίων, ιδιαίτερα κατά την τρέχουσα θερινή περίοδο.  Τα εμπορεύματα διακινούνται μέσω Πειραιά με αποτέλεσμα το κόστος να αυξάνεται κατακόρυφα και οι τουριστικές επιχειρήσεις των νησιών μας εισπράττουν τη μείωση των επισκεπτών λόγω έλλειψης και ακτοπλοϊκής σύνδεσης.  Επιπλέον, η μετακίνηση των μόνιμων κατοίκων των νησιών προς την πρωτεύουσα του νομού, τη Σύρο στην οποία εδρεύουν όλες οι Υπηρεσίες και οι Δημόσιοι Οργανισμοί, είναι αδύνατη, με τα αναμενόμενα αποτελέσματα της πλήρους έλλειψης εξυπηρέτησης των πολιτών των Κυκλάδων.

Παρακαλούμε να εξετάσετε διεξοδικά το θέμα και να φροντίσετε για την αντικατάσταση του εν λόγω πλοίου με άλλο κατά την περίοδο επισκευής του, προκειμένου να αποκατασταθεί η ενδοεπικοινωνία των νησιών του Ν. Κυκλάδων.  Επίσης, να εξετάσετε τις συμβατικές υποχρεώσεις της εταιρείας που καλύπτει αυτή τη γραμμή, ώστε να αναληφθούν οι τυχόν απορρέουσες υποχρεώσεις άμεσα.

Τέλος, παρακαλούμε όπως στους επόμενους διαγωνισμούς επανεξετάσετε τα κριτήρια, ώστε και να μειωθούν τα προβλήματα αλλά και εφόσον εκδηλωθεί ενδιαφέρον από νεότερα και σύγχρονα πλοία αυτά να προκρίνονται.

Με εκτίμηση,

Ο ΠΡΟΕΔΡΟΣ

ΓΙΑΝΝΗΣ ΡΟΥΣΣΟΣ

Κοιν. : Περιφέρεια Ν.Αιγαίου

Νομαρχία Κυκλάδων

Ομοσπονδία Επαγγελματιών και Βιοτεχνών Κυκλάδων

Ένωση Τουριστικών Καταλυμάτων

Συλλόγους Νησιών

